Title: Rozvojový program „Obnovme si svoj dom“
Author: MKSR
Last saved by: sulik

Príloha č.1
Revitalizácia národných kultúrnych pamiatok
(analýza situácie)

SWOT analýza východiskovej situácie 

Silné stránky:
•	významný rozvojový potenciál pamiatkového fondu v krajine (miestne aktíva)
•	nové právne normy a stabilizovaná sieť orgánov štátnej správy na ochranu pamiatkového fondu 
•	bohaté kultúrne dedičstvo, historické prostredie, kultúra a príroda a ich nezastupiteľné postavenie v európskom a svetovom kontexte a priestore
•	vznik mnohých miestnych a regionálnych iniciatív a združení venujúcich sa ochrane kultúrneho dedičstva a pamiatkového fondu
•	odborné zázemie a skúsenosti ľudí, znalosť tradičných zručností a ľudský potenciál v obciach a mestách

Slabé stránky:
•	zlý stav značnej časti národných kultúrnych pamiatok (NKP) – 31,9 % (narušený, dezolátny, v obnove),
•	podceňovanie úlohy kultúry a rozvojového potenciálu kultúrneho dedičstva pri hospodárskom a sociálnom rozvoji krajiny
•	nedostatočne rozvinutý systém viaczdrojového financovania projektov
•	nepomer medzi bohatstvom kultúrneho dedičstva a nedostatočnou úrovňou podpory ochrany a sprístupňovania kultúrneho dedičstva
•	šírenie jednostranných informácií o finančnej náročnosti ochrany pamiatkového fondu 
•	nedostatočné investície do prieskumov, analýz, inovatívnych, vývojových, výskumných a vzdelávacích postupov a projektov 
•	budovanie kapacity inštitúcii a pripravenosti ich vstupu do náročnejších projektov a aktivít
•	slabo rozvinutý a nedostatočne využívaný potenciál kultúrneho turizmu
•	chýbajúce riadiace zručnosti pracovníkov v oblasti kultúry pri správe a manažmente budov a priestorov, pri zostavovaní projektov, finančných plánov a marketingovej analýzy prostredia, pri zostavovaní plánov manažmentu a rozvoja organizácii v oblasti kultúry a ich projektov
•	nedostatočná kapacita orgánov štátnej správy na ochranu pamiatkového fondu
•	nízka vymožiteľnosť vykonateľnosti rozhodnutí orgánov ochrany pamiatkového fondu
•	nedostatočný vlastný investičný kapitál vlastníkov NKP a obmedzené možnosti získať pôžičky na obnovu NKP 

Príležitosti:
•	zabezpečenie dlhodobej podpory štátneho rozvojového programu Obnovme si svoj dom a prostredníctvom podpory zo štrukturálnych fondov a ostatných finančných nástrojov medzi prioritami vlády ako súčasti stratégie rozvoja kultúry a súčasti kultúrnej politiky
•	vyhľadávanie miestnych a regionálnych rozvojových projektov a prepájanie na domáce a medzinárodné rozvojové štruktúry a partnerov
•	zlepšenie prezentácie kultúry a kultúrneho dedičstva Slovenska doma i v zahraničí
•	zvýšenie záujmu o rozvoj kultúrneho cestovného ruchu, rozvoj podnikania a služieb
•	podpora skvalitňovania manažmentu a marketingu verejných a súkromných statkov v oblasti kultúry prostredníctvom realizácie rozvojového programu 
•	posilnenie odbornej kapacity a autority orgánov špecializovanej štátnej správy v oblasti ochrany pamiatkového fondu
Ohrozenia:
•	poškodenie pamiatkových hodnôt NKP pri obnove v dôsledku nerešpektovania rozhodnutí orgánov štátnej správy na ochranu pamiatkového fondu
•	diskriminačný prístup k podpore ochrany a obnovy pamiatkového fondu vedúci k nenávratným škodám a stratám prirodzeného rozvojového potenciálu územia – pamiatkového fondu 
•	prehlbovanie demotivácie občana a vlastníkov národných kultúrnych pamiatok k správe veci verejných a ochrane pamiatkového fondu pri neriešení problémov finančnej podpory ochrany pamiatkového fondu. 

Analýza vybraných aspektov ochrany pamiatkového fondu

Podľa ústavy Slovenskej republiky, Deklarácie NR SR č. 91/2001 Z. z. o ochrane kultúrneho dedičstva a zákonov upravujúcich ochranu súčastí kultúrneho dedičstva je ochrana kultúrneho dedičstva verejným záujmom. Zákon č. 49/2002 Z. z. o ochrane pamiatkového fondu upravuje podmienky ochrany NKP a pamiatkových území vo verejnom záujme, organizáciu a pôsobnosť orgánov štátnej a územnej samosprávy, ako aj práva a povinnosti vlastníkov a iných právnických a fyzických osôb. Vlastníci kultúrnych pamiatok majú povinnosť na vlastné náklady udržiavať ich v dobrom stave, chrániť ich pred ohrozením, poškodením, zničením alebo odcudzením a využívať ich len spôsobom, ktorý zodpovedá ich pamiatkovej hodnote a technickému stavu. Ak vlastník nemôže čiastočne alebo úplne uhradiť náklady na obnovu alebo na reštaurovanie NKP, môže požiadať o príspevok Ministerstvo kultúry SR alebo obec (bez právneho nároku, podľa možnosti rozpočtu). Dlhodobé vyčleňovanie prostriedkov v nedostatočnej výške sa negatívne prejavuje na stave pamiatkového fondu. Pod zlý stav sa podpísala aj diskontinuita vlastníckych vzťahov po roku 1948.

Zabezpečenie ochrany kultúrneho dedičstva, ako i ochrany pamiatkového fondu, ako verejného záujmu sa kombinuje so súkromným charakterom vlastníctva u väčšiny pamiatkovo chránených objektov. Uplatňovaním zákona o ochrane pamiatkového fondu a uplatňovaním verejného záujmu môžu vzniknúť vlastníkovi určité obmedzenia, vyššie náklady, resp. majetkové ujmy, aké nevznikajú pri iných objemovo a kvantitatívne porovnateľných druhoch majetku. Z týchto dôvodov sa pre podporu ochrany pamiatkového fondu v neštátnom vlastníctve uplatňuje model podpory prostredníctvom grantových a dotačných podporných programov. 

Ochrana a obnova pamiatkového fondu je zároveň investičná a ekonomická aktivita, keďže jej podstata spočíva v zamestnávaní pracovníkov v oblasti správy a využitia nehnuteľností, využitia priestorov, plôch a budov pre poskytovanie služieb, výrobu, bývanie, administratívu a realizáciu rôznych sociálnych, ekonomických a kultúrnych aktivít komerčného a nekomerčného charakteru. Pri zabezpečovaní ochrany a obnovy pamiatkovo chránených budov sa zamestnáva rovnako vysoko kvalifikovaná odborná sila (inžinieri, architekti, historici, úradníci, manažéri), ale i kvalifikovaní remeselní pracovníci. Značnú časť menej náročných stavebných prác a prác na prevádzke a údržbe nehnuteľnosti môže zabezpečovať aj menej kvalifikovaná pracovná sila. Obnovené a využívané priestory týchto objektov slúžia na prevádzkovanie rôznych živností, činnosť množstva komerčných a nekomerčných subjektov vrátane samosprávy a štátnej správy. Sekundárne sú využívané objekty prínosom z hľadiska dodávok tovarov a služieb, ale i následnej spotreby a výdajov návštevníkov a užívateľov služieb. Využívané a zhodnocované  budovy tak pozitívne ovplyvňujú ekonomickú bilanciu v oblasti prenájmu a predaja nehnuteľností v danom regióne, meste či obci, čo má pozitívny dopad aj na rozvoj realitného trhu a tvorbu HDP. Pri obnove, údržbe a ochrane týchto objektov tak dochádza k ideálnej kombinácii využitia miestneho trhu pracovnej sily, mobilnej vysokokvalifikovanej pracovnej sily a ekonomicky a sociálne podnikajúcich partnerov a subjektov v danej obci a regióne. Takže stimulácia zhodnocovania potenciálu pamiatkového fondu je ekonomickou rozvojovou aktivitou. Podstatné je preto využitie objektov, resp. zvyšovanie multifunkčnosti ich využitia.

Podstatná je zároveň existencia NKP a pamiatkového fondu, keďže existencia týchto objektov je popri prírodnom dedičstve, krásach a zdrojoch a nehmotnej kultúre základným predpokladom rozvoja cestovného ruchu. Kultúrne dedičstvo a kultúra krajiny zároveň prispieva k fyzickej prezentácii krajiny doma a v zahraničí, budovaniu pocitu domova – identity a v konečnom dôsledku je i stabilizujúcim faktorom prílevu zahraničných investícii, súkromného kapitálu do nášho územia, udržania a zhodnocovania sociálneho a ľudského kapitálu sídiel.

Základné štatistické údaje

Zdroj: Pamiatkový úrad SR

K 1.1.2002 Ústredný zoznam pamiatkového fondu evidoval 12 722 objektov patriacich medzi nehnuteľné národné kultúrne pamiatky. Stavebno-technický stav NKP k 1.1.2002 podľa krajov (čísla uvádzajú počet pamiatkových objektov): 
VÚC /Stav | dobrý | vyhovujúci | narušený | dezolátny | v obnove | spolu
| | v % | | v % | | v % | | V % | | v % | | v %
Bratislavský | 456 | 32,8 | 468 | 33,7 | 286 | 20,6 | 63 | 4,5 | 117 | 8,4 | 1390 | 10,9
Trnavský | 170 | 19,9 | 374 | 43,9 | 189 | 22,2 | 64 | 7,5 | 56 | 6,6 | 853 | 6,7
Trenčiansky | 384 | 43,1 | 283 | 31,7 | 143 | 16 | 45 | 5 | 37 | 4,2 | 892 | 7
Nitriansky | 225 | 26,2 | 174 | 20,3 | 321 | 37,4 | 91 | 10,6 | 47 | 5,5 | 858 | 6,7
Žilinský | 449 | 35,4 | 482 | 38 | 202 | 16 | 76 | 6 | 59 | 4,7 | 1268 | 10
Banskobystrický | 741 | 31,8 | 755 | 32,4 | 465 | 20 | 193 | 8,3 | 178 | 7,6 | 2332 | 18,3
Prešovský | 941 | 28,1 | 1477 | 44,1 | 621 | 18,5 | 132 | 3,9 | 179 | 5,3 | 3350 | 26,3
Košický | 580 | 32,6 | 701 | 39,4 | 277 | 15,6 | 79 | 4,4 | 142 | 8 | 1779 | 14
Spolu | 3946 | 31 | 4714 | 37,1 | 2504 | 19,7 | 743 | 5,8 | 815 | 6,4 | 12722 | 100

Kritéria pre zatriedenie objektov podľa ich stavebno-technického stavu:
•	dobrý – objekt v dobrom stave a s dobrou údržbou
•	vyhovujúci – objekt so slabšou, resp. žiadnou údržbou vyžaduje čiastočnú opravu bez zásahu do dispozície a konštrukcie
•	narušený – objekt narušený v konštrukcii a dispozícii, vyžaduje opravu, rekonštrukciu a je potrebné zaradiť ho do plánu obnovy
•	dezolátny – objekt v takom stave, že by bolo možné na neho vydať havarijný výmer
•	v obnove – objekt v prebiehajúcej rekonštrukcii, resp. v obnove

Druhové členenie vybraných NKP z Ústredného zoznamu pamiatkového fondu:
Členenie: | počet
o	kostoly, synagógy, cintoríny, kaplnky, iné sakrálne stavby vrátane kláštorov | 2783
o	meštianske domy | 2440
o	ľudová architektúra | 1812
o	kaštiele a kúrie | 552
o	technické pamiatky | 462
o	verejné budovy | 402
o	historická zeleň (parky a záhrady) | 337
o	hrady, hradiská a hrádky | 215
o	paláce a vily | 175
o	hnuteľné národné kultúrne pamiatky | 14 355

Nehnuteľné národné kultúrne pamiatky – rozdelenie podľa vlastníctva k 1.1.2003:
Vlastnícka forma | Počet | %
o	samospráva obcí | 3 170 | 24,5
o	cirkvi | 2 989 | 23,1
o	fyzické osoby | 3 676 | 28,5
o	štát | 2 017 | 15,6
o	právnické osoby | 1 067 | 8,3
Spolu | 12 919 | 100

Prehľad  prostriedkov štátu poskytnutých na obnovu NKP podľa druhu vlastníctva:
Rok | 2000 | 2001 | 2002
Spolu (v tis. Sk) | 734.646 | 906.000 | 978.550
Štát | 705.249 | 872.753 | 850.792
Obce | 5.559 | 5.188 | 11.581
Cirkví | 20.046 | 23.893 | 41.462
práv. osoby | 0.870 | 1.271 | 10.075
Fyz. osoby | 2.922 | 2.895 | 4.163
VÚC | - | - | 60.477

Požiadavky a pridelená finančná podpora v rámci programu Pro Slovakia MK SR (v Sk):
| 2001 | 2003 | 2004
Požiadavka | 503 586 383 | 378 897 619 | 1 200 000 000
Pridelené | 21 500 000 | 25 000 000 | 250 000 000

K 1.1.2003 bol štát vlastníkom 15,6 % týchto pamiatok, na ktoré vynaloží ročne v priemere 850 mil. Sk. Na väčšinu, t.j. na 84,4 % týchto pamiatok, ktoré boli v neštátnom vlastníctve, prerozdelil prostredníctvom MK SR v roku 2003 sumu 25 mil. Sk (prostredníctvom komisie pamiatkovej starostlivosti programu Pro Slovakia MK SR). Tieto údaje potvrdzujú nepomer podpory NKP v štátnom a neštátnom vlastníctve. Komplexná podpora, ktorá je pre obdobnú oblasť už viac ako 10 rokov systémovo vyčleňovaná v Českej republike, je zhruba na úrovni jednej miliardy Sk ročne. Ďalším významným indikátorom nepriaznivej situácie v oblasti financovania je aj to, že v 80-tych rokoch bola oblasť ochrany pamiatok dotovaná sumou prevyšujúcou 1 mld. Kčs ročne, aj keď investície v tom období mali iné priority (selektívna podpora vybraných objektov za súčasného chátrania väčšiny významných objektov - najmä sakrálne objekty a šľachtické a meštianske sídla) a zároveň sa preferovali formy realizácie obnovy, ktoré sa už dnes nepodporujú (tzv. komplexná obnova pamiatok, ktorá v mnohých prípadoch viedla skôr k devastácii NKP či zásadnej zmene jej autenticity).

Tieto údaje potvrdzujú krajne nevyhovujúcu situáciu v oblasti poskytovania finančnej podpory do roku 2003. Slovensko tak výrazne zaostávalo nielen za susedmi (Poľskom, Českom, Maďarskom a Rakúskom), ale i ďalšími európskymi krajinami, kde podpora ochrany kultúrnych pamiatok má primeranú ekonomickú a spoločenskú podporu. Slovensko výrazne zaostáva za európskymi krajinami aj v podiele rekonštrukcií na celkovom objeme stavebnej produkcie.

Ekonomické, sociálne a spoločenské prínosy programu

Ekonomické prínosy:
•	plošné a dlhodobé zatraktívnenie oblasti investícií do pamiatkovo hodnotných historických budov pre domácich a zahraničných investorov 
•	zvyšovanie bonity územia obcí, ktoré sa zapoja do programu 
•	aktivizácia doteraz strategicky nevyužívaného latentného investičného kapitálu územia – pamiatkového fondu a aktivizácia domáceho finančného kapitálu a investorov (podpora rozvoja systému mikropôžičiek, bankových záruk, rozvoja podnikateľských inkubátorov, podpora plánov hospodárskeho a sociálneho rozvoja samospráv)
•	zlepšenie marketingu - ponuky využitia NKP a súvisiacich služieb pre občanov, návštevníkov, investorov, právnické a fyzické osoby
•	odbúravanie environmentálnych záťaží územia obnovou a rozvojom NKP
•	dlhodobé finančné zabezpečenie rozvojového programu zo štátneho rozpočtu umožní zhruba trojnásobné nadväzné spolufinancovanie a investovanie finančných prostriedkov do pamiatkového fondu zo súkromného a verejného sektora (vrátane štrukturálnych fondov). Každý 1 mil. Sk vložený do programu vytvorí priamo zhruba 4,3 pracovných miest 
•	zvyšovanie tvorby HDP vplyvom rozvoja služieb a využitia doposiaľ nevyužitých objektov, vplyvom stavebnej činnosti pri obnove, rozvoja a prevádzky jednotlivých objektov a ich okolia a zvyšovaním zamestnanosti (vrátane uplatňovania tradičných remesiel, zručností a materiálov)
•	viditeľne a prakticky sa zlepší schopnosť vlastníkov a správcov NKP zabezpečovať ich správu, ochranu, záchranu a schopnosť nájsť vhodné využitie. 

Sociálne prínosy:
•	podpora rozvoja zamestnanosti predovšetkým v problémových a depresívnych regiónoch, kde sa nachádzajú nevyužité a degradované pamiatkovo hodnotné historické objekty (napr. Spiš, Liptov, Gemer, okresy južného Slovenska), predovšetkým v oblasti stavebníctva, poskytovania a dodávok komerčných a nekomerčných služieb, rozvoja podnikania a prenájmu nehnuteľností 
•	reálna možnosť prehĺbenia participácie rómskej populácie na vybraných stavebných prácach pri záchrane a obnove NKP a vytvorenie možnosti využitia časti priestorov obnovených NKP pre rozvoj sociálnych, ekonomických a spoločenských aktivít rómskej populácie

Spoločenské prínosy:
•	podpora  procesu obnovy kultúrnej, historickej a spoločenskej kontinuity
•	podpora občianskej participácie pri rozvoji miest a obcí, na správe a ochrane kultúrnych hodnôt, vytváranie pozitívneho priestoru pre účasť občanov na rozvoji krajiny 
•	podpora vo vyrovnávaní kvality života so štandardom krajín Európskej únie  
•	prostredníctvom poskytovania technickej pomoci a podpory zlepšovanie poskytovania informácií o možnostiach prípravy a realizácie projektov a zvýšenie absorbčnej schopnosti Slovenska a pripravenosti na čerpanie prostriedkov zo štrukturálnych fondov
•	profilácia Slovenska pri vstupe do EÚ ako krajiny schopnej podporovať kultúru a kultúrne dedičstvo a uplatňovať ich ako nástroj európskeho dialógu, rozvoja trhu, obchodu a služieb v európskom priestore (cestovný ruch, zamestnanosť, prevencia konfliktov, národnostná politika, medzikultúrny dialóg)
•	naša krajina sa začne stávať vizuálne krajšou, ale zároveň aj atraktívnejšou z hľadiska ponuky a jedinečnosti prostredia a hodnôt jej regiónov
•	viditeľné a hmatateľné výstupy vo všetkých regiónoch Slovenska
•	program rieši systémovo podpory ochrany NKP vo vlastníctve samosprávy, cirkví, práv. a fyz. osôb a v lokalitách svetového kultúrneho dedičstva UNESCO

Financovanie a rozpočet programu 

Ministerstvo kultúry SR má v svojej rozpočtovej kapitole pre rok 2004 na revitalizáciu národných kultúrnych pamiatok v rámci programu Obnovme si svoj dom zabezpečený  finančný objem 150 mil. Sk (z pôvodne plánovaného fin. objemu 450 mil. Sk). Program je koordinovaný v súlade so systémom štátnej pokladne, verejného obstarávania, podmienok poskytovania štátnej pomoci a metodikou financovania pri využívaní štrukturálnych fondov.

Pri poskytovaní podpory na revitalizáciu národných kultúrnych pamiatok sa vychádza z princípu viaczdrojového financovania, čo znamená  financovanie projektov z viacerých zdrojov a viacerými formami. V oblasti zdrojov to znamená schopnosť vlastníka získať podporu, mimo základných vlastných prostriedkov vlastníka NKP (očakáva sa ich min. 5% finančný vklad), aj z úrovne ústredných orgánov štátnej správy (navrhovaný program Obnovme si svoj dom), z úrovne regionálnej a miestnej samosprávy, ale i z medzinárodnej úrovne (podpora zo štrukturálnych fondov, podpora od zahraničných vládnych a mimovládnych inštitúcií). Viaczdrojové financovanie umožní aj získanie zdrojov viacerými formami. 

Stratégiou v oblasti revitalizácie národných kultúrnych pamiatok je poskytovanie takej podpory,  ktorá umožní:
•	odvrátenie havarijného stavu a ich ohrozenia zánikom,
•	identifikáciu vhodného využitia jednotlivých častí budov,
•	postupné a fázované využívanie jednotlivých časti budov,
•	zabezpečenie riadnej správy, fyzickej ochrany a prevencie negatívnych javov,
•	zlepšovanie úžitkových vlastností, polyfunkčnosti využitia a prevádzky a
•	rozloženie investícii v dlhšom rade, s postupnou realizáciou jednotlivých etáp.

Kofinancovanie projektov programu zo štrukturálnych fondov
Program Obnovme si svoj dom umožní zvýšenie následnej absorbčnej schopnosti zo strany štrukturálnych fondov v odhadovanom objeme cca 400 až 800 mil. Sk v rokoch 2004 až 2005, keďže Ministerstvo kultúry SR je garantom a hlavným koordinátorom využitia štrukturálnych fondov EÚ pre oblasť kultúry a kultúrneho dedičstva (pri zabezpečení plánovaného finančného zabezpečenie programu v objeme 450 mil. Sk ročne zo strany štátu v rámci rozpočtovej kapitoly MK SR). Na podporu projektov v oblasti ochrany pamiatkového fondu sú k dispozícii zdroje štyroch operačných programov: 
-	OP Priemysel a služby, predovšetkým priorita č. 2 rozvoj cestovného ruchu,
-	OP Ľudské zdroje, prostredníctvom možnosti integrácie dlhodobo nezamestnaných do projektov obnovy pamiatkového fondu,
-	OP Poľnohospodárstvo a rozvoj vidieka čiastočne v rámci opatrenia zameraného na diverzifikáciu poľnohospodárskych činností,
-	OP Základná infraštruktúra v priorite č. 3 lokálna infraštruktúra, a to predovšetkým prostredníctvom podpory obnovy občianskej infraštruktúry a podpory renovácie obcí.
 
Národohospodárske efekty preukazujú, že investovaním 1 mil. Sk do obnovy pamiatkového  fondu (súčasť celkového stavebného fondu) vytvoria pracovné príležitosti pre 3,5 a viac zamestnancov v priemysle a stavebníctve. Súčasne s rastom obnovy pamiatkového fondu vznikajú požiadavky na prevádzku tohto fondu a vytvárajú sa predpoklady na zvyšovanie jeho využitia a rozvoja služieb pri jeho správe, využití, prezentácii a sprístupňovaní, čo pri investovaní 1 mil. Sk do záchrany a obnovy pamiatkového fondu vytvorí v tejto oblasti pracovné príležitosti pre 0,8 zamestnanca. Výsledný kvantifikovateľný efekt investovania 1 mil. Sk do pamiatkového fondu predstavuje vytvorenie cca 4,3 pracovných príležitostí vo vyššie uvedenej štruktúre. Územné určenie vytvorenia pracovných príležitostí vzhľadom na špecifický charakter pamiatkového fondu je možné stanoviť podielom:

Pri tomto výpočte bola použitá metodika Ministerstva výstavby a regionálneho rozvoja SR pre výpočet zamestnanosti vyplývajúcej z podpory bytovej výstavby, ktorá bola doplnená o dlhodobé skúsenosti britského modelu prínosov podpory zameranej na sídelnú regeneráciu a zhodnotenie pamiatkového fondu územia.

•	cca 1,5 pracovného miesta (miestni stavební robotníci a remeselníci, miestni správcovia a užívatelia pamiatkového fondu – budov a priestorov) – cca 35 %
•	cca 2,8 pracovného miesta vzhľadom na mobilitu pracovnej sily súvisiacej stavebnou činnosťou pri obnove, opravách a rekonštrukcii budov a pamiatkového fondu – cca 65 %.
Tieto pracovné príležitosti druhotne pozitívne ovplyvňujú nadväzne ďalšie pracovné miesta v oblasti služieb, tovarov a obchodu.